Дунейпсо чемпионатым и дамыгъэр къыхах
УФ-м СпортымкIэ и министерствэм иджыблагъэ щагъэнэIуащ футболымкIэ дунейпсо чемпионатым, 2018 гъэм ди къэралым екIуэкIынум, къыщагъэсэбэпыну дамыгъэр къыхэхынымкIэ ирагъэкIуэкIа зэпеуэм щытекIуа цIыхуищым я цIэхэр. Ахэр Дыгъужьым и теплъэр къэзыгъэлъэгъуа Томск щыщ Бочаровэ Екатеринэ, Санкт-Петербург щыпсэу, Къаплъэным и обра-зыр утыку къизыхьа Табуренкэ Валерие, Джэду сурэтыр зи IэдакъэщIэкI, Великий Новгород къикIа Подлесных Софье сымэщ.
Зэпеуэм и кIэух Iыхьэр фокIадэмрэ жэпуэгъуэмрэ нэхъ зыубгъуауэ IэIэткIэ екIуэкIынущ. Фигу къэдгъэкIыжынщи, мы проектым хэтащ ди къэралым и еджапIэ нэхъыщхьэхэм щIэс студент 57-рэ. Iуэхугъуэр яфIэкъабылу я еплъыкIэр къыхалъхьащ еджапIэ 500-м нэблагъэм.
ТекIуэныгъэр къэзыхьахэм къищынэмыщIауэ, къагъэлъэгъуахэм яхэтащ Дыщэджэдым, Пелуаным, Леопардым, Космонавтым, Мыщэм, Роботым я теплъэхэр.
НафIэдз Мухьэмэд.
